Malcolm Marx is pure goudMalcom Marx dryf doellyn toe met Pieter-Steph du Toit byderhand. (Foto: SA Rugby) Toe die Springbokhaker Adriaan Strauss verlede seisoen sy uittrede uit internasionale rugby aangekondig het, was daar kommer oor sy opvolger. Daar kon sekerlik teruggeval word op die 33-jarige Bismarck du Plessis, wat ek in sy speeldae in Suid-Afrika as die beste haker in wêreldrugby beskou het. Maar dan sou daar geen opvolgbeplanning gewees het nie, want Du Plessis is aan die skadukant van sy loopbaan in Montpellier. Chiliboy Ralepelle, Bongi Mbonambi, Callie Visagie, Franco Marais, Ramon Samuels, Akker van der Merwe, Michael Willemse, Robbie Coetzee? Sekerlik nie. En toe tree die 23-jarige Malcolm Marx na vore. Hy is verlede seisoen as ŉ jong Bismarck du Plessis in wording beskryf. Ek glo hy het dieselfde vaardighede, hy is net so vurig, maar minder geniepsig. ŉ Mens moenie ŉ speler op net een vertoning beoordeel nie. Trouens, daar was ná die toets teen die All Blacks in Albany kommer oor sy vermoë om die bal ordentlik in die lynstane te gooi, want dit is een van die primêre take van enige haker. Maar Saterdag op Nuweland het Marx een van die beste vertonings nóg deur ŉ haker gelewer. Hy was sekuur met sy ingooie, hy het baie stewig geskrum, hy het getêkkel en gedryf; en hy was die beste baljagter, die groot verwoester by die losskrums waar hy die All Blacks se besit vertraag het om sodoende verskeie strafskoppe af te dwing. Sy vertoning was baie na aan volmaak en hy was die enigste speler wat ook in Nieu-Seeland 10/10 op sy rapportkaart gekry het, hoewel die Bokke met 25-24 geklop is. Hy het die All Black-haker Dan Coles en sy plaasvervanger, Codie Taylor, oorskadu. Ek het baie agting vir vorige Bok-hakers soos Gys Pitzer, Piston van Wyk, Willie Kahts, Uli Schmidt, Chris Rossouw, John Smit, ook die vlugvoetige Schalk Brits en vanselfsprekend Du Plessis, maar Marx se vertoning was een van daardie wat jy jou kleinkinders van kan vertel. Ja, daar moet nog baie water in die see loop. Hy moet nog aan ŉ paar aspekte van sy spel skaaf, maar hy is pure goud wat jarelank vir die Bokke kan speel.